আগেই বলেছি, আরবদের প্রভাবের কথা, যা এসেছিল ক্রুসেডের মাধ্যমে। অনেকে বলে থাকেন, ক্রুসেডে মুসলিম স্পেনের কাছ থেকে দক্ষিণ ফ্রান্সের ব্যারনরা যা শিখেছিল, তা ছিল ক্রুসেডের সামগ্রিক প্রাপ্তির চেয়ে বেশি। প্রভাঁসীয় কবিরা এই প্রভাবের ফল হিসেবেই আন্দালুশীয়-আরবীয়দের কাছ থেকে পেয়েছিল দুটো মূল্যবান কাব্যিক ধারা : গজল ও জারকা, দুটোই ছন্দোবদ্ধ নারীপ্রেম-বন্দনা। অন্য একটি আচারও তারা অবগত হয়েছিল, তা হলো প্রেমিক-প্রেমিকার অবস্থার স্থানান্তর-চেতনা। সামন্ততান্ত্রিক সমাজে মানবিক সম্পর্কের ক্ষমতার রূপ উচ্চ-নিু ধরনের, মনিব-গোলামকেন্দ্রিক। কিন্তু আন্দালুসে আমিরেরা বলতেন, যে তারা হলেন তাদের প্রিয়তমার সেবক বা দাস। প্রভাঁসীয় কবিরা আরবদের প্রেমবিষয়ক এই অসাধারণ চিন্তাকেই গ্রহণ করলেন যাতে ছিল প্রথাগত যৌন-সম্পর্কীয় ধারণার অপনোদন যেখানে প্রেয়সীই প্রভু আর পুরুষটি তার সেবক। পরবর্তীকালে শেক্সপিয়রের কবিতায়ও এই প্রয়োগের দেখা মেলে: ৫৭-সংখ্যক চতুর্দশপদীটি শুরুই হয় এভাবে যে, যেহেতু তোমার ক্রীতদাস (Being your slave),তাই তোমার ইচ্ছার সময়, ঘণ্টা, তামিল না-করে পারি না। পরে আবার এসেছে ‘‘স্যাড স্লেভ’’ বা ‘‘বিষণœ ক্রীতদাস’’ শব্দবন্ধটি। মনে করা যায়, শেক্সপিয়র মোহিত হলেও হয়ে থাকতে পারেন প্রভাঁসীয় কবিদের এই উপমা দ্বারা। মুসলিম শাসনে এ ধরনের ধারণা ছিল বিপ্লবাত্মক। পুরুষদের ভাবমূর্তি অবদমিত হলো, দেখা দিল নারীর নতুন ভাবমূর্তি। সৃষ্টি হলো নতুন বিষয়, যাতে ভাষাও হলো সমৃদ্ধ, এবং তা ঋদ্ধ করল সাহিত্যকে। আল আন্দালুসের কবিরা তাদের প্রেমিকা বা প্রেয়সীকে বলত সাইয়েদি ও মাওলাঙ্গা যার অর্থ যথাক্রমে ‘‘আমার মালিক’’ ও ‘‘আমার প্রভু’’, প্রভাঁসীয় কবিরা এর অনুকরণে প্রেয়সীকে ডাকতে শুরু করলেন মিডনস যার অর্থ মেউস দোমিনুস বা ‘‘আমার শাসক’’। নারী হলো মালিক আর তার প্রেমিক পুরুষ হলো তার গোলাম। সত্যিই প্রমাণিত হলো প্রেম ধ্বংসাত্মক। কারণ নিয়ন্ত্রণের পুরো ধাপকেই তা বদলে দিল অন্তত প্রেমের ক্ষেত্রে হলেও।